हम थाने से वापस हो गए और वहीं जिला मुख्यालय के पास एक जगह में खाना पका कर सभी लोग खा के सो गए। मेरे साथ चार छोटे बच्चे भी हैं जिसमें से दो रोज पूछते हैं कि पापा कहां हैं। मैं उनको क्या कहूँ? रोज रोते हैं । कुंती कहती है हम लोग 22 दिनों तक जिला मुख्यालय में हैं । रोज थाने जाते हैं छोड़ने की गुहार लगाते हैं पुलिस वाले भगा देते हैं फिर कहीं रुक जाते हैं सुबह से शाम तक थाने के बाहर ही बैठे रहते हैं । कुंती कहती है जहां हम रुके थे वहां के सूट-बूट पहने व्यक्ति ने बताया कि हमारे लोगों को नक्सली बोल के जेल भेज दिया है पेपर में छपा है। कुंती कहती है उस व्यक्ति ने बताया कि उसके पति तथा ससुर और अन्य लोगों को एक दिन पहले ही पकड़ने की बात छपी है । लेकिन कुंती बताती है 30 दिन से ज्यादा हो गए उसके पति और अन्य गांव के लोगों को पकड़े हुए।